Dilbert

Dilbert on Scott Adamsin luoma koominen sarjakuva kyynisestä insinööristä, joka työskentelee tietotekniikkayrityksessä idiootin esimiehen alaisena mahdottomissa olosuhteissa. Sarjakuvaa on julkaistu sanomalehdissä 16. huhtikuuta 1989 lähtien, ja Dilbertiä on julkaistu myös kirjoina, animoituna televisiosarjana, tietokonepelinä ja satoina Dilbert-teemaa hyödyntävinä tuotteina. Uusi strippi ilmestyi aikoinaan päivittäin Dilbertin kotisivuilla nettisarjakuvana.

Aluksi Dilbert keskittyi Dilbertin ja hänen koiransa Dogbertin kotoisiin edesottamuksiin, mutta kehittyi myöhemmin Dilbertin työpaikan byrokratian ja työn satiiriseen kuvaukseen.

Dilbert on ilmestynyt myös useissa suomalaisissa sanomalehdissä, muun muassa Iltalehdessä nimellä Pentti Perusinsinööri.

Dilbertistä on tehty myös kaksi tuotantokautta kattava televisiosarja vuosina 1999 ja 2000. Ensimmäinen tuotantokausi esitettiin Suomen televisiossa vuonna 2000.

Dilbert ilmestyi parhaimmillaan yli 2 000 lehdessä. Sarjakuvan ilmestyminen ilmeisesti päättyi helmikuussa 2023 Scott Adamsin jouduttua rasismikohun kohteeksi, jolloin Dilbert-sarjakuva poistettiin sadoista lehdistä ja kustantaja peruutti Adamsin tulevan kirjan.https://slate.com/news-and-politics/2023/02/dilbert-scott-adams-racist-rant-black-hate-explained.html  Myös sarjakuvan verkkosivut poistettiin.

Scott Adams ilmoitti jatkavansa sarjakuvaa nimellä Dilbert Reborn Locals-tilauspalvelussa.https://www.washingtonpost.com/comics/2023/03/06/scott-adams-dilbert-cartoon-controversy/ 

 Teemat 
 Insinöörien henkilökohtaiset ominaisuudet
 Omituiset erityispiirteet
 Toivottomuus deittailussa (ja yleinen sosiaalisten taitojen puute)
 Viehtymys elektronisiin laitteisiin ja työkaluihin
 Liiketoiminnan etiikka
 Esoteerisuus
 Epäpätevä ja sadistinen esimiestyö
 Todellisuudesta erkaantunut aikataulutus ja budjetointi
 Epäonnistuminen hyvän työn palkitsemisessa tai laiskuuden rankaisemisessa
 Työntekijöiden rankaiseminen vioista, jotka johtuvat huonosta esimiestyöstä
 Mikromanagerointi
 Moraalinkohotusyritykset, jotka johtavat sen alenemiseen
 Tavoitteiden ilmoittamatta jättäminen tai epäonnistuminen niiden selittämisessä
 Projektien, jotka ovat tuomittuja epäonnistumaan tai peruuttumaan käsittely
 Sadistinen henkilöstöjohtamispolitiikka julmin perusteluin
 Byrokratia järjestöissä
 Budjetointi-, kirjanpito-, palkka- ja taloudelliset neuvonantajat
 Yleinen typeryys
 Alttius mainonnalle
 Alttius ryhmäpaineelle
 Alttius imartelulle
 Hyväuskoisuus ilmeisten huijausten edessä
 Neljännen maailman maat ja työn ulkoistaminen niihin (Elbonia)
 Rappiotila
 Kulttuurierot
 Kapitalismin ymmärtämisen vaikeus
 Hahmot 

 Dilbert on sarjakuvan päätähti, keski-ikäinen insinööri joka työskentelee suuressa tietotekniikkayrityksessä. Dilbertin työ, jota hän tekee suureksi osaksi ylitöinä, on tylsää ja sisällötöntä, ja sitä vaikeuttavat entisestään typerät esimiehet. Vapaa-ajallaan Dilbertillä ei ole juurikaan elämää, ja hänen pääasialliset harrastuksensa ovat Dogbertin kanssa jutusteleminen ja teknisten vimpainten kimpussa puuhaileminen. Hänen toistuvat seurusteluyrityksensä päättyvät säännönmukaisesti katastrofiin, yleensä Dilbertin henkisen insinööriyden vuoksi (”Tuosta tuleekin mieleeni trellis-modulaatio...”).

 Dogbert on Dilbertin koira ja joka suhteessa isäntäänsä älykkäämpi. Dogbert suunnittelee maailmanvalloitusta ja ihmisten orjuuttamista, ja on onnistunut tavoitteessaan jo useamman kerran, mutta luopunut sitten leikistä joko kyllästyttyään tai tienattuaan jo tarpeeksi rahaa. Dogbertin harrastuksiin ovat kuuluneet myös mm. toimiminen tv-evankelistana ja autokauppiaana (”En tee tätä rahan takia, minusta on vain hauska valehdella ihmisille”) sekä esiintyminen Dilbertin työpaikalla eri alojen konsulttina. 

 Töyhtöpäinen pomo (Pointy-Haired Boss) on Dilbertin vähä-älyinen esimies. Hän on opiskellut taidehistoriaa ja on täydellisesti pihalla alaistensa töistä. Jopa tietokoneen käynnistäminen tuottaa hänelle ongelmia. Pomo soveltaa alaisiinsa mikrojohtamista ja muita liikkeenjohdon muotivirtauksia, onnistuen yleensä vain vaikeuttamaan heidän työntekoaan. Englannin kielessä Pointy-Haired Boss, tai lyhyemmin PHB, on yleistynyt tarkoittamaan typerää esimiestä. 

 Carol on Töyhtöpäisen pomon työhönsä kyllästynyt sihteeri. Hän tekee aina kaikkensa hankaloittaakseen muiden työntekijöiden elämää.

 Wally on Dilbertin työtä vieroksuva työtoveri. Hän juo erittäin paljon kahvia. 

 Alice on Dilbertin työtoveri, joka on joukon lahjakkain työntekijä ja saa kärsiä siitä.

 Asok on Dilbertin työpaikalla työskentelevä naiivi harjoittelija, joka joutuu usein muiden kiusanteon kohteeksi. 

 Howard tai tuttavallisemmin Möly-Howard (Loud Howard) on Dilbertin työtoveri, joka ei osaa puhua, ainoastaan huutaa ja kovaa. Howard näyttäytyy sarjakuvassa vain harvoin, mutta Dilbertistä kertovassa piirrossarjassa Howard oli säännöllinen sivuhahmo yhdessä Wallyn ja Alicen kanssa.

 Catbert on Dilbertin yhtiön ilkeä henkilöstöpäällikkö. Catbert on sadistinen kissa, joka leikkii hiiren tai lankakerän sijasta työntekijöillä keksimällä heille ilkeitä ja tarpeettomia sääntöjä (”Joudut yhtiön huumetestiin – he tarvitsevat puolet hiuksistasi ja toisen kulmakarvasi”) tai siirrättämällä heitä oman etunsa nimissä uusiin karsinoihin (”Teen sen oman mielihyväni vuoksi. Aion ottaa nokosia pääsi päällä auringonvalossa.”).

 Ratbert on geenimanipuloitu rotta, joka karkasi testilaboratoriosta. Hän asuu Dilbertin luona ja haluaa päästä perheenjäseneksi. Hän joutuu kuitenkin toistuvasti Dilbertin pilkanteon ja Dogbertin hyväksikäytön uhriksi.

 Bob ja Dawn ovat Dilbertin kotona piileskeleviä dinosauruksia. Dinosaurukset eivät kuolleet sukupuuttoon, vaan menivät ainoastaan piiloon. Bob ja Dawn ovat molemmat hyvin vahvoja, mutta tyhmiä olentoja. He saavat myöhemmin pojan nimeltään Rex.

 Maailman älykkäin roskakuski eli Dilbertin asuinalueella työskentelevä roskakuski. Hän tietää kaiken ja on nerokas keksijä. Rupesi roskakuskiksi, koska yksinkertaisesti pitää siitä työstä. Hän on monta kertaa auttanut Dilbertiä ja Dogbertiä heidän ongelmissaan.

 Ted on Dilbertin työtoveri, joka esiintyy satunnaisesti eri tilanteissa. Yleensä hänen kohtalonsa on huono, kuten potkujen saaminen. Ted saattaa kuitenkin taas parin päivän päästä joutua uudestaan kiipeliin ilman, että vanhaan tapahtumaan viitataan ollenkaan.

 Suomennettuja albumeja 















 Lähteet 

 Aiheesta muualla 

 Dilbertin virallinen sivusto . 

Luokka:Yhdysvaltalainen sarjakuva
Luokka:Strippisarjakuva
Luokka:Sarjakuvahahmot